[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.9.2008

COM(2008) 567 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

προς το Ευρωπαϊκό Κοινοβούλιο και το Συμβούλιο για ένα σχέδιο δράσης της ΕΕ για τα ναρκωτικά για το 2009-2012

{SEC(2008) 2455}{SEC(2008) 2454}{SEC(2008) 2456}

Εισαγωγή

Τα ναρκωτικά αποτελούν ένα από τα μεγαλύτερα προβλήματα των πολιτών της Ευρώπης και σημαντική απειλή για την ασφάλεια και την υγεία της ευρωπαϊκής κοινωνίας.

Το Δεκέμβριο του 2004, το Ευρωπαϊκό Συμβούλιο ενέκρινε ομόφωνα τη στρατηγική της ΕΕ για τα ναρκωτικά για την περίοδο 2005-2012[1], η οποία αποσκοπεί στην επίτευξη υψηλού επιπέδου προστασίας, ευημερίας και κοινωνικής συνοχής με την πρόληψη και τη μείωση της χρήσης των ναρκωτικών.

Η έγκριση της στρατηγικής αυτή καθαυτή αποδεικνύει σαφώς ότι η πολιτική ανησυχία για τα ναρκωτικά σε όλη την Ευρωπαϊκή Ένωση υπερβαίνει τις διαφορές που υφίστανται μεταξύ των κρατών μελών όσον αφορά την προσέγγιση. Επιβεβαίωσε ότι όλα τα κράτη μέλη συμφωνούν ως προς ορισμένες βασικές αρχές: ότι θα πρέπει να υπάρξει ισόρροπη προσέγγιση για τη μείωση της προσφοράς και της ζήτησης ναρκωτικών, ότι αυτό θα πρέπει να βασίζεται σε αξιόπιστα δεδομένα, όσον αφορά τη φύση και την έκταση του προβλήματος, στο σεβασμό των θεμελιωδών δικαιωμάτων και της ανθρώπινης αξιοπρέπειας και, όλο και περισσότερο, στη συντονισμένη και διασυνοριακή επιβολή του νόμου με στόχο τους διακινητές ναρκωτικών και το οργανωμένο έγκλημα.

Η στρατηγική για τα ναρκωτικά ορίζει επίσης το πλαίσιο για δύο διαδοχικά τετραετή σχέδια δράσης. Το πρώτο σχέδιο δράσης (2005-2008)[2] καθορίζει 80 ενέργειες με σκοπό να συμβάλουν στο συντονισμό των κυριότερων τομέων κυβερνητικής παρέμβασης στον τομέα των παράνομων ναρκωτικών, που καλύπτουν τη δημόσια υγεία, την επιβολή του νόμου, τα τελωνεία, την ποινική δικαιοσύνη και τις εξωτερικές σχέσεις. Ενώ την ευθύνη για την εφαρμογή έχουν συχνά τα κράτη μέλη, η Επιτροπή διαδραματίζει ενεργό ρόλο, διευκολύνοντας και αξιολογώντας τα εφαρμοζόμενα μέτρα, και παράλληλα ελέγχει την εφαρμογή της νομοθεσίας για την καταπολέμηση των ναρκωτικών, όπως η απόφαση-πλαίσιο 2004/757/ΔΕΥ του Συμβουλίου για την παράνομη διακίνηση ναρκωτικών, σχετικά με την οποία θα υποβάλει έκθεση στα μέσα του 2009. Εξάλλου, με γνώμονα τα διδάγματα που αντλήθηκαν κατά τα προηγούμενα τέσσερα έτη, η Επιτροπή προτείνει τώρα ένα δεύτερο σχέδιο δράσης (2009-2012) το οποίο θα πρέπει να εγκρίνει το Συμβούλιο.

Ποια είναι τα επιτεύγματα του σημερινού σχεδίου δράσης για τα ναρκωτικά;

Το ισχύον σχέδιο ορίζει ως απώτερο στόχο να:

«... μειώσει σημαντικά τη διάδοση των ναρκωτικών μεταξύ του πληθυσμού και να περιορίσει την κοινωνική ζημία και τις βλάβες στην υγεία που προκαλεί η χρήση και το εμπόριο παράνομων ναρκωτικών» .

Η συνημμένη έκθεση αξιολόγησης[3] αποτελεί κοινή προσπάθεια της Επιτροπής, των κρατών μελών, του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ), της Ευρωπόλ και των ευρωπαϊκών δικτύων ΜΚΟ που αντιπροσωπεύονται στο φόρουμ της κοινωνίας των πολιτών. Πρόκειται για την πλέον διεξοδική αξιολόγηση της εφαρμογής της πολιτικής της ΕΕ για τα ναρκωτικά μέχρι σήμερα και δείχνει ότι οι στόχοι του εφαρμοζόμενου σχεδίου έχουν επιτευχθεί εν μέρει:

- Η χρήση ναρκωτικών στην ΕΕ παραμένει σε υψηλά επίπεδα. Τα διαθέσιμα δεδομένα δείχνουν ότι η χρήση ηρωίνης, κάνναβης και συνθετικών ναρκωτικών έχει σταθεροποιηθεί ή μειώνεται αλλά η χρήση κοκαΐνης αυξάνεται σε ορισμένα κράτη μέλη. Ο συνολικός αριθμός ατόμων στην ΕΕ που κάνει χρήση ναρκωτικών — ή έχει κάνει χρήση κάποια στιγμή («δια βίου επιπολασμός») — υπολογίζεται σε 70 εκατ. για την κάνναβη, σε τουλάχιστον 12 εκατ. για την κοκαΐνη, σε 9,5 εκατ. για τα δισκία έκστασης και σε 12 εκατ. για τις αμφεταμίνες, ενώ τουλάχιστον 500 χιλιάδες άτομα είναι γνωστό ότι ακολουθούν θεραπεία με υποκατάστατα για ναρκωτικά όπως η ηρωίνη. [4]

- Αν και δεν υπάρχει λόγος για εφησυχασμό, τα διαθέσιμα στοιχεία για συγκρίσιμες χώρες σε άλλα μέρη του κόσμου δείχνουν ότι η κατανάλωση κάνναβης, κοκαΐνης και αμφεταμινών στην ΕΕ είναι σημαντικά χαμηλότερη απ’ ό,τι, για παράδειγμα, στις ΗΠΑ. Το ίδιο ισχύει και για τον αριθμό των δηλωθεισών μολύνσεων από τον ιό HIV που συνδέονται με την κατανάλωση ενέσιμων ναρκωτικών.

- Η αξιολόγηση δείχνει επίσης ότι οι πολιτικές των κρατών μελών στον τομέα των ναρκωτικών συγκλίνουν και ό,τι υπάρχει εξέλιξη που συνίσταται στην υποστήριξή τους μέσω σχεδίων δράσης.

- Υπάρχουν ενδείξεις ότι η ΕΕ επιτυγχάνει να οριοθετήσει τουλάχιστον αυτό το σύνθετο κοινωνικό φαινόμενο που έγκειται στη διαδεδομένη χρήση και κατάχρηση ουσιών από τον πληθυσμό και ότι εστιάζει όλο και περισσότερο σε μέτρα που επιτρέπουν να αντιμετωπισθούν οι ζημίες που προκαλούνται από τα ναρκωτικά στα άτομα και στην κοινωνία. Είναι σημαντικό να υπογραμμιστεί το γεγονός αυτό, δεδομένου ότι, κατά τη διάρκεια της υπό εξέταση περιόδου, η παγκόσμια παραγωγή παράνομων οπιούχων σημείωσε έντονη αύξηση και ότι η Ένωση υπήρξε στόχος μιας άνευ προηγουμένου παράνομης διακίνησης κοκαΐνης. Αν εξεταστεί μέσα από αυτό το πλαίσιο της έντονης αύξησης της προσφοράς, το επίτευγμα της ΕΕ να διαχειριστεί το πρόβλημα αποκτά μεγαλύτερη σημασία.

- Όσον αφορά τη διεθνή συνεργασία, υπάρχει τώρα καλύτερος συντονισμός των θέσεων της ΕΕ στα διεθνή φόρουμ για τα ναρκωτικά, όπως, για παράδειγμα, στην Επιτροπή των ΗΕ για τα ναρκωτικά (CND). Εξάλλου, η ολοκληρωμένη και ισόρροπη προσέγγιση των ναρκωτικών της ΕΕ αποτελεί όλο και περισσότερο υπόδειγμα για άλλες χώρες παγκοσμίως.

Το σημερινό σχέδιο δράσης (2005-2008) είναι ένα φιλόδοξο εγχείρημα. Ενώ έχει σημειωθεί πρόοδος σε πολλούς τομείς, εντοπίστηκαν επίσης και ορισμένες αδυναμίες.

Υπάρχουν μόνιμα προβλήματα όσον αφορά το συντονισμό των πολιτικών και, παρόλο που η ποιότητα των πληροφοριών σχετικά με την κατάσταση της Ένωσης όσον αφορά τη χρήση ναρκωτικών, την πρόληψη και τη θεραπεία βελτιώνεται σταθερά, οι γνώσεις για τον τομέα αυτό εξακολουθούν να παρουσιάζουν κενά: υπάρχει μόνιμη έλλειψη αξιόπιστων δεδομένων για την προσφορά ναρκωτικών αλλά επίσης και για το εύρος και τα αποτελέσματα της βοήθειας που παρέχεται στις τρίτες χώρες στον τομέα των ναρκωτικών.

Πως να αυξηθεί ο βαθμός δέσμευσης της κοινωνίας για να μειωθεί η χρήση ναρκωτικών

Η ΕΕ πρέπει σαφώς να λάβει περισσότερα μέτρα για να αμβλύνει τις επιπτώσεις των κοινωνικών προβλημάτων και των προβλημάτων υγείας που προκαλούνται από τη χρήση ναρκωτικών. Αν εκατομμύρια Ευρωπαίοι έκαναν κάποια στιγμή χρήση ναρκωτικών ή κάνουν τώρα, αυτό σημαίνει ότι υπάρχει μεγάλη απόσταση μεταξύ της γενικής πολιτικής και της συμπεριφοράς του κοινού την οποία δεν μπορεί να αγνοεί καμία κοινωνία.

Υπάρχουν ενδείξεις ότι μια από τις πλέον αποτελεσματικές (αποδοτικές) προσεγγίσεις όσον αφορά το θέμα της χρήσης ναρκωτικών έγκειται στη συνεργασία των δημόσιων υπηρεσιών που είναι αρμόδιες για την πρόληψη, τη θεραπεία, τη μείωση των ζημιών και την επιβολή του νόμου με εθελοντικές οργανώσεις και παρόχους υπηρεσιών. Με άλλα λόγια, η σύμπραξη πολιτών και θεσμών που δημιουργούνται από αυτούς και γι’ αυτούς.

Ήλθε η στιγμή να βρεθούν οι πολίτες της Ευρώπης στο επίκεντρο της πολιτικής και να αυξηθεί η συμμετοχή τους σ’ αυτόν τον τομέα. Σε μια πρώτη φάση, η Επιτροπή βοήθησε να δημιουργηθεί το 2006, το ευρωπαϊκό φόρουμ της κοινωνίας των πολιτών για τα ναρκωτικά. Για να υποστηρίξει την εφαρμογή του σχεδίου δράσης της ΕΕ για τα ναρκωτικά, η Επιτροπή, κατά τη διάρκεια του επόμενου σχεδίου δράσης, θα εξετάσει τρόπους για να κινητοποιήσει όλους όσους επιθυμούν να δεσμευθούν επισήμως να πράξουν ότι είναι αναγκαίο στο επίπεδό τους και με τα μέσα που διαθέτουν για να μειώσουν τις ζημιές που προκαλούν τα ναρκωτικά στους ανθρώπους. Μια ιδέα που θα μπορούσε να αναπτυχθεί σχετικά με αυτό είναι η σύνταξη ενός «Ευρωπαϊκού Χάρτη για τα Ναρκωτικά». Θα μπορούσε να έχει τη μορφή δημόσιας δέσμευσης που θα μπορούσε να αναλάβει κάθε πολίτης ή ομάδα πολιτών για να αυξηθεί η ευαισθητοποίηση του κοινού σχετικά με τους κινδύνους που ενέχει η λήψη ναρκωτικών και για να υποστηριχθούν οι βέλτιστες πρακτικές σ’ αυτόν τον τομέα.

Προς ένα νέο σχέδιο δράσης για τα ναρκωτικά 2009-2012

Η στρατηγική της ΕΕ για τα ναρκωτικά αφορά ένα σύνθετο φαινόμενο που απαιτεί μακροπρόθεσμη προσέγγιση για να επιτευχθούν αλλαγές. Επικεντρώνεται σε δύο βασικές συνιστώσες της πολιτικής για τα ναρκωτικά, τη μείωση της ζήτησης και τη μείωση της προσφοράς , οι οποίες συμπληρώνονται από τρία οριζόντια θέματα, το συντονισμό, τη διεθνή συνεργασία και ενημέρωση, την έρευνα και αξιολόγηση .

Για να υποστηρίξει τη στρατηγική, η Επιτροπή προτείνει νέο σχέδιο δράσης για τα ναρκωτικά (2009-2012), το οποίο βασίζεται στο υφιστάμενο πλαίσιο αλλά και στα διδάγματα που αντλήθηκαν κατά τα τελευταία τέσσερα έτη. Το σχέδιο δράσης προσδιορίζει τις ακόλουθες προτεραιότητες:

1. Μείωση της ζήτησης ναρκωτικών και αύξηση της ευαισθητοποίησης του κοινού

Πρέπει να βελτιώσουμε περαιτέρω την αποτελεσματικότητα των μέτρων για τη μείωση της χρήσης των ναρκωτικών και των συνεπειών της. Πρέπει να δοθεί ιδιαίτερη προσοχή στις ευάλωτες ομάδες και στην πρόληψη της πολυτοξικομανίας (συνδυασμένη χρήση παράνομων και νόμιμων ουσιών, ιδίως οινοπνευματωδών).

2. Κινητοποίηση των ευρωπαίων πολιτών για να διαδραματίσουν ενεργό ρόλο.

Η Επιτροπή προτείνει να δρομολογηθεί διαδικασία διαβούλευσης με τα κράτη μέλη και την κοινωνία των ευρωπαίων πολιτών με σκοπό την αποδοχή μιας ευρωπαϊκής συμμαχίας της κοινωνίας των πολιτών για τα ναρκωτικά. Η συμμαχία αυτή θα περιλαμβάνει δέσμευση και μια σειρά αρχών που θα καθοδηγούν τους πολίτες στη διαχείριση προβλημάτων που συνδέονται με τα ναρκωτικά όταν αυτά ανακύπτουν στο άμεσό τους περιβάλλον. Η συμμαχία αυτή θα είναι συμβατή με την εθνική νομοθεσία και πρακτική και θα πρέπει να δώσει μια θέση στη θετική δράση και στην αυτονόμηση στη γενική επιδίωξη μιας ασφαλέστερης και υγιέστερης κοινωνίας.

3. Μείωση της προσφοράς ναρκωτικών

Πρέπει να ενισχύσουμε την αποτελεσματικότητα της επιβολής του νόμου σε επίπεδο ΕΕ για να καταπολεμήσουμε την παραγωγή και την εμπορία ναρκωτικών, εκμεταλλευόμενοι πλήρως τις ικανότητες της Ευρωπόλ και άλλων κοινοτικών δομών, βάσει προσέγγισης που στηρίζεται στις πληροφορίες. Θα πρέπει να υποστηριχθούν περισσότερο καλύτερα συντονισμένες ενέργειες χάρη σε περιφερειακές πλατφόρμες ασφάλειας.

4. Βελτίωση της διεθνούς συνεργασίας

Η αποτελεσματικότητα της ΕΕ, του σημαντικότερου χορηγού στην παγκόσμια μάχη κατά των ναρκωτικών και στην αναζήτηση περισσότερο βιώσιμων λύσεων, όσον αφορά την καλλιέργεια φυτών για την παραγωγή ναρκωτικών, θα αυξανόταν σε μεγάλο βαθμό από τον καλύτερο συντονισμό των εθνικών κοινοτικών πολιτικών.

5. Καλύτερη κατανόηση του προβλήματος

Πρέπει να αυξήσουμε τις γνώσεις μας σχετικά με όλες τις πτυχές της χρήσης ναρκωτικών μέσω περισσότερο και καλύτερα συντονισμένης έρευνας και δεδομένων, συμπεριλαμβανομένων των δεδομένων που αφορούν την εγκληματικότητα που συνδέεται με τα ναρκωτικά και του τρόπου με τον οποίον λειτουργεί η παράνομη αγορά προσφοράς ναρκωτικών.

Σκοπός του σχεδίου δράσης που ακολουθεί είναι να καθορίσει το πλαίσιο εφαρμογής αυτών των προτεραιοτήτων και να εξασφαλίσει, όπου ενδείκνυται, ευρωπαϊκή προστιθέμενη αξία.

I. ΣΥΝΤΟΝΙΣΜΟΣ |

Βασική προτεραιότητα: αποτελεσματικότερη ανάπτυξη πολιτικής και εφαρμογή. |

Στόχος | Ενέργειες | Χρονοδιάγραμμα | Αρμόδιος φορέας | Δείκτες |

1. Να διασφαλιστεί ότι μια ισόρροπη και ολοκληρωμένη προσέγγιση, στην οποία λαμβάνονται δεόντως υπόψη τα θεμελιώδη δικαιώματα, αντανακλάται στις εθνικές πολιτικές και στη θέση της ΕΕ έναντι των τρίτων χωρών και στα διεθνή φόρουμ. | 1.Τα κράτη μέλη και τα όργανα της ΕΕ να συντονίσουν αποτελεσματικά την πολιτική για τα ναρκωτικά ώστε να αντανακλά τους στόχους της στρατηγικής της ΕΕ για τα ναρκωτικά 2005-2012 και το παρόν σχέδιο δράσης | Υπό εκτέλεση | ΚΜ Επιτροπή Συμβούλιο | Στόχοι της στρατηγικής της ΕΕ για τα ναρκωτικά και των σχεδίων δράσης που περιλαμβάνονται στις εθνικές πολιτικές Η πολιτική για τα ναρκωτικά σε επίπεδο ΕΕ αντανακλά τους στόχους της στρατηγικής για την καταπολέμηση των ναρκωτικών |

2. Να διασφαλιστεί ο αποτελεσματικός συντονισμός σε επίπεδο ΕΕ | 2. Η οριζόντια ομάδα για τα ναρκωτικά του Συμβουλίου (ΟΟΝ) να αναλάβει προ-δραστικό ρόλο κατά την εκπλήρωση της συντονιστικής της αποστολής | Υπό εκτέλεση | Συμβούλιο | Οι αρμόδιες ομάδες εργασίας του Συμβουλίου[5] ενημερώνουν/συνδέουν την ΟΟΝ ενεργά και αντιστρόφως |

3. Η Επιτροπή και το Συμβούλιο να διασφαλίσουν τη συνοχή μεταξύ των εσωτερικών και εξωτερικών πτυχών της συμμετοχής στην πολιτική για τα ναρκωτικά | 2011 | Επιτροπή Συμβούλιο | Εξασφαλίζεται η συνοχή μεταξύ της εσωτερικής και εξωτερικής πολιτικής για τα ναρκωτικά |

4. Το Συμβούλιο να εξετάζει την κατάσταση σχετικά με το πρόβλημα των ναρκωτικών μια φορά κατ’ έτος, βάσει της ετήσιας έκθεσης προόδου της Επιτροπής και των σχετικών ετήσιων εκθέσεων του ΕΚΠΝΤ, και της Ευρωπόλ | Υπό εκτέλεση | Συμβούλιο Επιτροπή ΕΚΠΝΤ Ευρωπόλ | Συμπεράσματα του Συμβουλίου |

3. Να διασφαλιστεί ο αποτελεσματικός συντονισμός σε εθνικό επίπεδο | 5. Η προεδρία να συγκαλεί συναντήσεις των εθνικών συντονιστών για τα ναρκωτικά ή των ομολόγων τους σε τακτική βάση για να προωθήσει το συντονισμό όσον αφορά συγκεκριμένα και επείγοντα θέματα που απαιτούν δράση | Δύο φορές ετησίως | Προεδρία ΚΜ | Πραγματικός αντίκτυπος στο συντονισμό των πολιτικών |

6. Τα κράτη μέλη να εξετάζουν το διϋπηρεσιακό συντονισμό στον τομέα των ναρκωτικών για να διασφαλιστεί ότι παρουσιάζονται συντονισμένες θέσεις σε επίπεδο ΕΕ και ότι οι στόχοι του σχεδίου δράσης της ΕΕ αντανακλώνται όσο το δυνατόν αποτελεσματικότερα σε επίπεδο εφαρμογής | Υπό εκτέλεση | ΚΜ Συμβούλιο | Έχει επιτευχθεί συνοχή της συμβολής των κρατών μελών στην ΟΟΝ και σε άλλες ομάδες εργασίας συνοχή |

4. Να διασφαλιστεί η συμμετοχή της κοινωνίας των πολιτών στην πολιτική για τα ναρκωτικά | 7. Η Επιτροπή ζητά τουλάχιστον μία φορά κατ’ έτος τη γνώμη του φόρουμ της κοινωνίας των πολιτών για τα ναρκωτικά όσον αφορά την πολιτική των ναρκωτικών | Υπό εκτέλεση | Επιτροπή | Το φόρουμ συνεδριάζει τουλάχιστον μια φορά κατ’ έτος Η Επιτροπή αναφέρει τα αποτελέσματα στην ΟΟΝ |

8. Τα κράτη μέλη να εξασφαλίσουν τη συμμετοχή της κοινωνίας των πολιτών σε όλα τα κατάλληλα επίπεδα της πολιτικής για τα ναρκωτικά, σύμφωνα με τις εθνικές πρακτικές, βάσει μιας «Ευρωπαϊκής Συμμαχίας για τα Ναρκωτικά», που προορίζεται να κινητοποιήσει την κοινωνία των πολιτών και το δημόσιο τομέα υπέρ μιας εκστρατείας ευαισθητοποίησης σχετικά με τους κινδύνους που συνεπάγεται η κατανάλωση ναρκωτικών | Υπό εκτέλεση | Επιτροπή ΚΜ | Η κοινωνία των πολιτών συμμετέχει στον εθνικό διάλογο Η εισροή από τη συνεισφορά της κοινωνίας των πολιτών Ευρεία δέσμευση έναντι του Χάρτη |

II. ΜΕΙΩΣΗ ΤΗΣ ΖΗΤΗΣΗΣ |

Βασική προτεραιότητα: βελτίωση της ποιότητας και της αποτελεσματικότητας των μέτρων για τη μείωση των ναρκωτικών και των συνεπειών τους, ιδίως όσον αφορά τις ευάλωτες ομάδες. |

Στόχος | Ενέργειες | Χρονοδιάγραμμα | Αρμόδιος φορέας | Δείκτες |

5. Να προληφθεί η χρήση ναρκωτικών και οι κίνδυνοι που συνδέονται με αυτή | 9. Να εφαρμόζονται συστηματικά καθολικές στρατηγικές πρόληψης που έχουν αξιολογηθεί σε διάφορους χώρους (π.χ. σχολεία, τόπος εργασίας, φυλακές). Η πρόληψη θα πρέπει να καλύπτει και την πολυτοξικομανία (συνδυασμένη χρήση παράνομων και νόμιμων ουσιών, ιδίως οινοπνευματωδών) | Υπό εκτέλεση | ΚΜ | Αυξημένη διαθεσιμότητα αξιολογημένων προγραμμάτων και συνεκτικών στρατηγικών στα κράτη μέλη Επικράτηση της χρήσης ναρκωτικών στους νέους και αντίληψη της χρήσης ναρκωτικών από άτομα που ανήκουν σε ομοιογενείς ομάδες |

10. Εφαρμογή στοχοθετημένων προγραμμάτων για την αποτροπή ή την αναβολή της πρώτης χρήσης ναρκωτικών μέσω καινοτόμων παρεμβάσεων που έχουν αξιολογηθεί | Υπό εκτέλεση | ΚΜ | Αυξημένη διαθεσιμότητα αξιολογημένων προγραμμάτων στα κράτη μέλη που στοχεύουν στην πρώτη χρήση Επικράτηση της χρήσης ναρκωτικών μεταξύ των νέων Ηλικία πρώτης χρήσης |

6. Να προληφθεί η προβληματική χρήση ναρκωτικών, συμπεριλαμβανομένης της χρήσης ενέσιμων ναρκωτικών — μέσω στοχοθετημένης πρόληψης | 11. Περαιτέρω ανάπτυξη τεχνικών έγκαιρης ανίχνευσης και παρέμβασης και εφαρμογή αξιολογημένης επιλεκτικής πρόληψης για τις ευάλωτες ομάδες για τις οποίες υπάρχει υψηλός κίνδυνος για προβληματική χρήση ναρκωτικών, μέσω πρώιμης ανίχνευσης και παρέμβασης | Υπό εκτέλεση | ΚΜ | Καθιέρωση βασικών δεδομένων για την προβληματική χρήση Τάσεις όσον αφορά την προβληματική χρήση ναρκωτικών Αυξημένη προσφορά στοχοθετημένων προγραμμάτων πρόληψης, των οποίων τα αποτελέσματα έχουν αξιολογηθεί στα κράτη μέλη |

12. Περαιτέρω ανάπτυξη και εφαρμογή αξιολογημένης πρόληψης για ειδικές ομάδες υψηλού κινδύνου πολυτοξικομανίας που κινδυνεύουν να προχωρήσουν σε προβληματική χρήση ναρκωτικών, παρέχοντας εύκολα προσβάσιμες υπηρεσίες παροχής συμβουλών, διαχείριση προβληματικών συμπεριφορών και σύντομες παρεμβάσεις | Υπό εκτέλεση | ΚΜ | Καθιέρωση βασικών δεδομένων για την προβληματική χρήση Τάσεις όσον αφορά την προβληματική χρήση ναρκωτικών Αυξημένη διαθεσιμότητα στοχοθετημένων προγραμμάτων πρόληψης, των οποίων τα αποτελέσματα έχουν αξιολογηθεί στα κράτη μέλη |

7. Να ενισχυθεί η αποτελεσματικότητα των θεραπειών και η αποκατάσταση στον τομέα των ναρκωτικών με τη βελτίωση της διαθεσιμότητας, της δυνατότητας πρόσβασης και της ποιότητας των υπηρεσιών | 13. Περαιτέρω ανάπτυξη και εφαρμογή θεραπευτικών λύσεων που βασίζονται σε στοιχεία που έχουν αποδείξει την αποτελεσματικότητά τους και καλύπτουν ευρύ φάσμα ψυχοκοινωνικών και φαρμακολογικών προσεγγίσεων και ανταποκρίνονται στις ανάγκες των τοξικομανών (συμπεριλαμβανομένης σχετικής θεραπείας προσαρμοσμένης στα νέα ναρκωτικά ή σε νέους τρόπους χρήσης ναρκωτικών) | Υπό εκτέλεση | ΚΜ | Τάσεις όσον αφορά τη ζήτηση για νέες θεραπείες και τη διατήρηση της θεραπείας Αυξημένη διαθεσιμότητα διαφοροποιημένων θεραπειών που βασίζονται σε αποδεικτικά στοιχεία στα κράτη μέλη |

14. Ανάπτυξη και εφαρμογή πολιτικών αποκατάστασης και κοινωνικής επανένταξης και υπηρεσιών που βασίζονται στις βέλτιστες πρακτικές που προλαμβάνουν την υποτροπή και μειώνουν τον κοινωνικό αποκλεισμό και στιγματισμό | Υπό εκτέλεση | ΚΜ | Αυξημένη διαθεσιμότητα προγραμμάτων αποκατάστασης και επανένταξης στα κράτη μέλη |

15. Να καταστεί γνωστή στις δυνάμει ομάδες στόχους η ύπαρξη υπηρεσιών θεραπείας και αποκατάστασης σε εθνικό, περιφερειακό και τοπικό επίπεδο | Υπό εκτέλεση | ΚΜ | Εφαρμοζόμενες στρατηγικές ενημέρωσης στα κράτη μέλη Ύπαρξη δημόσιου μητρώου των υπηρεσιών (π.χ. πύλη στο Διαδίκτυο) |

8. Να ενισχυθεί η ποιότητα και η αποτελεσματικότητα των δραστηριοτήτων για τη μείωση της ζήτησης ναρκωτικών, λαμβανομένων υπόψη των ειδικών αναγκών των χρηστών, ανάλογα με το φύλο, το πολιτιστικό περιβάλλον, την ηλικία κλπ. | 16. Κατάρτιση, εφαρμογή και ανταλλαγή κατευθυντηρίων γραμμών για τις βέλτιστες πρακτικές ή/και τα ποιοτικά πρότυπα για τις παρεμβάσεις και τις υπηρεσίες στον τομέα της πρόληψης, της θεραπείας, της μείωσης των ζημιών και της αποκατάστασης | 2009-2012 | ΚΜ Επιτροπή ΕΚΠΝΤ | Ύπαρξη σχετικών κατευθυντηρίων γραμμών ή/και ποιοτικών προτύπων Επίπεδο εφαρμογής των κατευθυντηρίων γραμμών ή/και των προτύπων |

17. Να επιτευχθεί συναίνεση σε επίπεδο ΕΕ σχετικά με τα ποιοτικά πρότυπα και τα κριτήρια αναφοράς για την πρόληψη, τη θεραπεία, τη μείωση των ζημιών και τις παρεμβάσεις αποκατάστασης και τις υπηρεσίες, λαμβανομένων υπόψη των αναγκών συγκεκριμένων ομάδων | 2012 | ΚΜ Συμβούλιο Επιτροπή ΕΚΠΝΤ | Πρόταση συναινετικού εγγράφου της ΕΕ και παρακολούθηση |

18. Τα κράτη μέλη μελετούν τη διαθεσιμότητα και την αποτελεσματικότητα της θεραπείας, των υπηρεσιών που είναι επιφορτισμένες με τη μείωση των ζημιών και την αποκατάσταση, όσον αφορά ειδικές ανάγκες. Η Επιτροπή, με την υποστήριξη του ΕΚΠΝΤ, αναπτύσσει ένα μεθοδολογικό πλαίσιο γι’ αυτό το είδος μελέτης | 2012 | ΚΜ Συμβούλιο Επιτροπή ΕΚΠΝΤ | Αριθμός κρατών μελών που ολοκλήρωσαν τη μελέτη |

9. Να δοθεί πρόσβαση σε υγειονομική περίθαλψη στους χρήστες ναρκωτικών στη φυλακή για να αποφευχθούν και να μειωθούν οι ζημιές που προκαλούνται στην υγεία από την κατάχρηση ναρκωτικών | 19. Αναπτύσσονται και δημιουργούνται υπηρεσίες πρόληψης, θεραπείας, μείωσης των ζημιών και επανένταξης για τους φυλακισμένους, ισοδύναμες προς τις υπηρεσίες που είναι διαθέσιμες εκτός φυλακής. Δίδεται ιδιαίτερη έμφαση στην ιατρική παρακολούθηση μετά την αποφυλάκιση | Υπό εκτέλεση | ΚΜ | Εφαρμογή πολιτικών που αποσκοπούν ειδικά στην παροχή υπηρεσιών στους χρήστες ναρκωτικών στις φυλακές και στην παρακολούθηση των πρώην φυλακισμένων |

20. Τα κράτη μέλη εγκρίνουν και εφαρμόζουν στις φυλακές δείκτες για την παρακολούθηση της χρήσης ναρκωτικών, των προβλημάτων υγείας που συνδέονται με τα ναρκωτικά και την παροχή υπηρεσιών στους τοξικομανείς βάσει ενός μεθοδολογικού πλαισίου που αναπτύσσεται από την Επιτροπή, με την υποστήριξη του ΕΚΠΝΤ | Υπό εκτέλεση | ΚΜ Συμβούλιο Επιτροπή ΕΚΠΝΤ | Μείωση των προβλημάτων υγείας που συνδέονται με τα ναρκωτικά στις φυλακές |

10. Να διασφαλιστεί η πρόσβαση στις υπηρεσίες μείωσης των ζημιών για να μειωθεί η εξάπλωση του ιού HIV/AIDS, της ηπατίτιδας C και άλλων λοιμώξεων που μεταδίδονται με το αίμα και για να μειωθεί ο αριθμός των θανάτων που συνδέονται με τα ναρκωτικά στην ΕΕ | 21. Παρέχεται συστηματικά πρόσβαση στις υπηρεσίες μείωσης των κινδύνων και βελτιώνεται η κάλυψη από αυτές, ως αναπόσπαστο μέρος της μείωσης της ζήτησης ναρκωτικών, με την πλήρη εκμετάλλευση των υπαρχουσών παρεμβάσεων των οποίων έχει αποδειχθεί η αποτελεσματικότητα[6] | Υπό εκτέλεση | ΚΜ | Η Επιτροπή υποβάλλει έκθεση προόδου Μείωση των λοιμώξεων που συνδέονται με τα ναρκωτικά Μείωση του αριθμού των θανάτων που συνδέονται με τα ναρκωτικά Βελτίωση της κάλυψης των υπηρεσιών μείωσης των κινδύνων |

III. ΜΕΙΩΣΗ ΤΗΣ ΠΡΟΣΦΟΡΑΣ |

Βασική προτεραιότητα: μετρήσιμη βελτίωση της αποτελεσματικότητας της επιβολής του νόμου στον τομέα των ναρκωτικών σε επίπεδο ΕΕ. Η Ευρωπόλ, η Eurojust και άλλες κοινοτικές δομές ασκούν πλήρως τους αντίστοιχους ρόλους για τους οποίους δημιουργήθηκαν, με σκοπό την αποτελεσματικότητα, τη συμβατότητα των εθνικών πρωτοβουλιών με την ΕΕ το συντονισμό στο πλαίσιο της ΕΕ, και τις οικονομίες κλίμακας. |

Στόχος | Ενέργειες | Χρονοδιάγραμμα | Αρμόδιος φορέας | Δείκτες |

11. Να ενισχυθεί η αποτελεσματικότητα της συνεργασίας στον τομέα της επιβολής του νόμου στην ΕΕ, για να αντιμετωπισθούν η παραγωγή και η παράνομη διακίνηση ναρκωτικών | 22. Να αποτελέσουν στόχο οι εγκληματικές οργανώσεις που αντιπροσωπεύουν την πλέον σοβαρή απειλή, χάρη στην πλήρη εκμετάλλευση της αντίληψης που βασίζεται στις πληροφορίες του ευρωπαϊκού προτύπου πληροφοριών για την εγκληματικότητα (ΕΠΠΕ) και των στοιχείων που το απαρτίζουν | Υπό εκτέλεση | ΚΜ Ευρωπόλ Eurojust Συμβούλιο | Αριθμός εγκληματικών οργανώσεων που στοχεύονται από τα κράτη μέλη |

23. Να αυξηθεί ο αριθμός των πολυτομεακών επιχειρήσεων επιβολής του νόμου, με τη συμμετοχή της Ευρωπόλ, όπου ενδείκνυται, καθώς και των υπηρεσιών της αστυνομίας, των τελωνείων και των συνοριακών ελέγχων, μέσω κοινών ομάδων ερευνών και κοινών τελωνειακών επιχειρήσεων | Υπό εκτέλεση | ΚΜ Ευρωπόλ Eurojust | Αύξηση του αριθμού των κοινών ομάδων ερευνών και των κοινών τελωνειακών επιχειρήσεων Έκθεση αξιολόγησης για τα επιτευχθέντα αποτελέσματα |

24. Να βελτιωθεί η ποιότητα των πληροφοριών που παρέχονται από τις εθνικές μονάδες της Ευρωπόλ στη μονάδα για τα ναρκωτικά της Ευρωπόλ με έμφαση στα ανώτατα επίπεδα του οργανωμένου εγκλήματος | Υπό εκτέλεση | ΚΜ Ευρωπόλ | Συνοχή, καταλληλότητα και ποιότητα των δεδομένων και των πληροφοριών που ελήφθησαν |

25. Να γίνει πλήρης χρήση των προγραμμάτων COSPOL[7] (ηρωίνη, κοκαΐνη, συνθετικά ναρκωτικά) που συνδέονται με προγράμματα της Ευρωπόλ που αφορούν τα ναρκωτικά, συμπεριλαμβανομένης της συντονισμένης ανάλυσης μέσω των αρχείων δεδομένων εργασίας | Υπό εκτέλεση | ΚΜ Συμβούλιο Ευρωπόλ | Αύξηση των απτών αποτελεσμάτων των επιχειρήσεων |

26. Η Ευρωπαϊκή Αστυνομική Ακαδημία (CEPOL)[8] να παρέχει σχετική κατάρτιση ανωτέρου επιπέδου για ανώτερους αστυνομικούς και τελωνειακούς υπαλλήλους και για αξιωματικούς συνδέσμους σε τρίτες χώρες μέσω των εθνικών αστυνομικών ακαδημιών | Υπό εκτέλεση | CEPOL ΚΜ | Πρόγραμμα κατάρτισης για την επιβολή του νόμου στον τομέα των ναρκωτικών Πρόσθετη σχετική κατάρτιση που περιλαμβάνεται στο ετήσιο πρόγραμμα εργασίας της CEPOL Αριθμός μαθημάτων κατάρτισης Αριθμός εκπαιδευθέντων αξιωματικών |

27. Να γίνεται συστηματικότερη χρήση των αξιωματικών συνδέσμων των κρατών μελών σε τρίτες χώρες για την ανταλλαγή στοιχείων και πληροφοριών μεταξύ των υπηρεσιών επιβολής του νόμου των κρατών μελών και της Ευρωπόλ, όπου ενδείκνυται | Υπό εκτέλεση | ΚΜ Ευρωπόλ | Εντατικοποίηση της διεθνούς επιχειρησιακής συνεργασίας όσον αφορά την επιβολή του νόμου |

12. Ταχεία και αποτελεσματική αντιμετώπιση νέων απειλών (π.χ. νέα ναρκωτικά, νέοι οδοί διακίνησης) | 28. Να δημιουργηθούν, όπου είναι αναγκαίο, περιφερειακές πλατφόρμες ασφαλείας (όπως το κέντρο θαλασσίων αναλύσεων και επιχειρήσεων - ναρκωτικά, η ομάδα δράσης κατά του οργανωμένου εγκλήματος στην περιοχή της Βαλτικής Θάλασσας), για να αντιμετωπισθούν οι νέες απειλές μέσω συντονισμένων επιχειρήσεων. Η δράση αυτή πρέπει να συμβιβάζεται με τις υφιστάμενες νομικές και επιχειρησιακές ρυθμίσεις σε επίπεδο ΕΕ και να βασίζεται σε συγκεκριμένες εκτιμήσεις των απειλών (βλ, επίσης δράσης 42) | Υπό εκτέλεση | ΚΜ Συμβούλιο Ευρωπόλ | ’Έγκαιρη επιχειρησιακή ανταπόκριση με την εφαρμογή μέτρων για την προδραστική αντιμετώπιση των κινδύνων και την ελαχιστοποίηση των απειλών Αύξηση του αριθμού των εγκληματικών επιχειρήσεων που αποτράπηκαν.(κατασχέσεις, αλλαγή συμπεριφορών όσον αφορά την παράνομη διακίνηση) |

29. Η ΕΕ να επικεντρωθεί σε συντονισμένες και κοινές προσπάθειες μεταξύ των κρατών μελών που είναι περισσότερο εκτεθειμένα σε ιδιαίτερη παραγωγή ναρκωτικών/παράνομη διακίνηση, σε συνεργασία με την Ευρωπόλ, όπου ενδείκνυται | Υπό εκτέλεση | ΚΜ Ευρωπόλ Συμβούλιο | Επιχειρησιακά και στρατηγικά αποτελέσματα της δράσης που ανελήφθη από τα κράτη μέλη |

13. Μείωση της παρασκευής και προσφοράς συνθετικών ναρκωτικών | 30. Τα κράτη μέλη να συνεχίσουν ενεργά τη συνεργασία στον τομέα της επιβολής του νόμου/τις κοινές επιχειρήσεις και να μοιράζονται τις πληροφορίες και τις βέλτιστες πρακτικές. Να γίνει βέλτιστη χρήση του προγράμματος SYNERGY της Ευρωπόλ και της σχετικής πρωτοβουλίας COSPOL | Υπό εκτέλεση | ΚΜ Ευρωπόλ Συμβούλιο | Αύξηση του αριθμού των κοινών προγραμμάτων που δρομολογήθηκαν/ολοκληρώθηκαν Αύξηση του αριθμού των εγκαταστάσεων παραγωγής που διαλύθηκαν και αναφέρθηκαν στο σύστημα σύγκρισης παράνομων εργαστηρίων Αριθμός εκθέσεων SYNERGY |

31. Να καθιερωθεί και να εφαρμοστεί σύστημα σε επίπεδο ΕΕ για την εγκληματολογική ανάλυση συνθετικών ναρκωτικών, βάσει της πείρας που αποκτήθηκε μέσω προγραμμάτων, όπως το SYNERGY και το CHAIN, της διάρθρωσης και της πείρας της Ευρωπόλ και του κοινού ερευνητικού κέντρου της Επιτροπής καθώς και των δραστηριοτήτων επιβολής του νόμου των κρατών μελών και της πείρας που αποκτήθηκε σε αυτόν τον τομέα | 2012 | Επιτροπή Ευρωπόλ ΚΜ | Ύπαρξη λειτουργικού συστήματος |

14. Μείωση της εκτροπής και της παράνομης διακίνησης στην ΕΕ των χημικών πρόδρομων ουσιών που χρησιμοποιούνται για την παρασκευή παράνομων ναρκωτικών, ιδίως των συνθετικών πρόδρομων ουσιών | 32. Η ΕΕ να συνεχίσει να λαμβάνει σαφή και ενιαία θέση, όσον αφορά αυτό το ζήτημα σε διεθνές επίπεδο και στο πλαίσιο των ΗΕ, βασιζόμενη στην ισχύουσα νομοθεσία και στις πρακτικές συνεργασίας με τον ιδιωτικό τομέα | Υπό εκτέλεση | Επιτροπή Συμβούλιο ΚΜ | Αποτελεσματικός συντονισμός μέσω των σχετικών επιτροπών του Συμβουλίου Κοινές θέσεις της ΕΕ σε διεθνή φόρουμ |

33. Οι τελωνειακές υπηρεσίες να ενσωματώσουν τους ελέγχους για τις πρόδρομες ουσίες σε στρατηγικό επίπεδο, ενισχύοντας την αποτελεσματικότητα της διαχείρισης των διασυνοριακών ελέγχων, και να συντονιστούν περισσότερο με άλλες υπηρεσίες επιβολής του νόμου που συμμετέχουν σε επιχειρήσεις για την καταπολέμηση των ναρκωτικών (αμοιβαία υποστήριξη) | Υπό εκτέλεση | ΚΜ | Βελτίωση του ελέγχου, της ανίχνευσης, της κατάσχεσης και της ανάλυσης των χαρακτηριστικών των πρόδρομων ουσιών σε σύγκριση με το 2008 |

34. Η ΕΕ να υποστηρίξει πλήρως τη διεθνή επιχειρησιακή συνεργασία που αποσκοπεί στην πρόληψη της εκτροπής των πρόδρομων ουσιών, όπως τα προγράμματα PRISM και COHESION του διεθνούς οργάνου ελέγχου των ναρκωτικών | Υπό εκτέλεση | Επιτροπή ΚΜ | Αύξηση του αριθμού των φορτίων που αποτέλεσαν αντικείμενο σύλληψης ή/και κατάσχεσης |

35. Να αξιολογηθεί η νομοθεσία και η εφαρμογή της στην ΕΕ στον τομέα του ελέγχου των πρόδρομων ουσιών | 2010 | Επιτροπή ΚΜ | Ολοκληρωθείσα αξιολόγηση |

36. Η ΕΕ να συνάψει, όπου είναι δυνατόν, συμφωνίες συνεργασίας με τις κυριότερες χώρες προέλευσης των βασικών πρόδρομων συνθετικών ουσιών | Υπό εκτέλεση | Επιτροπή | Συναφθείσες συμφωνίες Μείωση των παράνομων φορτίων πρόδρομων ουσιών από τις σχετικές χώρες |

15. Μείωση του αντίκτυπου στην κοινωνία του οργανωμένου εγκλήματος που δρα στην παραγωγή και την παράνομη διακίνηση ναρκωτικών | 37. Να διευκολυνθούν η δήμευση και η ανάκτηση των εσόδων από το έγκλημα που συνδέεται με τα ναρκωτικά στην ΕΕ, με την ενίσχυση των πολιτικών για τη δήμευση και την ανάκτηση των περιουσιακών στοιχείων σε κοινοτικό και εθνικό επίπεδο | 2012 | ΚΜ Επιτροπή Συμβούλιο EP | Έγκριση ανακοίνωσης της Επιτροπής Προταθέντα και εγκριθέντα νομικά μέσα Εκτιμήσεις των κατασχεθέντων περιουσιακών στοιχείων |

38. Να υποστηριχθεί η δημιουργία αποτελεσματικών γραφείων ανάκτησης περιουσιακών στοιχείων στα κράτη μέλη μέσω της δημιουργίας άτυπης πλατφόρμας. Να υποστηριχθούν οι έρευνες μέσω του γραφείου εγκληματικών περιουσιακών στοιχείων της Ευρωπόλ | Υπό εκτέλεση | Επιτροπή ΚΜ Ευρωπόλ | Δημιουργία της πλατφόρμας και αποτελεσματική λειτουργία της Αύξηση του αριθμού των υποστηριχθεισών ερευνών που αφορούν την ανίχνευση και τον εντοπισμό περιουσιακών στοιχείων Αύξηση του αριθμού και της αξίας των χρημάτων και των περιουσιακών στοιχείων που κατασχέθηκαν |

IV. ΔΙΕΘΝΗΣ ΣΥΝΕΡΓΑΣΙΑ |

Βασική προτεραιότητα: Βελτίωση της αποτελεσματικότητας της συνεργασίας της ΕΕ με τις τρίτες χώρες και τους διεθνείς οργανισμούς στον τομέα των ναρκωτικών μέσω της ενίσχυσης του συντονισμού των πολιτικών εντός της ΕΕ. Προώθηση διεθνώς της σταθερής προβολής της ευρωπαϊκής ισόρροπης προσέγγισης του προβλήματος των ναρκωτικών. |

Στόχος | Ενέργειες | Χρονοδιάγραμμα | Αρμόδιος φορέας | Δείκτες |

16. Να ενσωματώνονται συστηματικά τα θέματα που απασχολούν την ΕΕ στην πολιτική της για τα ναρκωτικά στις σχέσεις της με τις τρίτες χώρες και περιοχές, όπου είναι σκόπιμο, και στο ευρύτερο πλαίσιο της ανάπτυξης και της ασφάλειας, βάσει στρατηγικού σχεδιασμού και συντονισμού μεταξύ όλων των σχετικών φορέων | 39. Να διασφαλιστεί ότι οι σχέσεις της ΕΕ με τις τρίτες χώρες αντικατοπτρίζουν τους στόχους της στρατηγικής και των σχεδίων δράσης της ΕΕ για τα ναρκωτικά, βάσει της αρχής της συνυπευθυνότητας και λαμβανομένων δεόντως υπόψη των δικαιωμάτων του ανθρώπου | Υπό εκτέλεση | ΚΜ Επιτροπή | Οι προτεραιότητες της πολιτικής στον τομέα των ναρκωτικών λαμβάνονται όλο και περισσότερο υπόψη στις σχέσεις με τις τρίτες χώρες |

40. Να βελτιωθεί η αποτελεσματικότητα των υφιστάμενων μηχανισμών στον τομέα των ναρκωτικών, όπως ο μηχανισμός συνεργασίας και συντονισμού μεταξύ της ΕΕ και της Λατινικής Αμερικής και Καραϊβικής, ο ειδικός διάλογος μεταξύ της ΕΕ και της Κοινότητας των Άνδεων και οι «τρόικες για τα ναρκωτικά», προσδιορίζοντας ειδικούς τομείς συνεργασίας | Υπό εκτέλεση | Συμβούλιο Επιτροπή | Καθιέρωση και εφαρμογή πρωτοβουλιών συνεργασίας |

41. Σύμφωνα με τις πολιτικές αποφάσεις και τις στρατηγικές της ΕΕ και με τη στήριξη των κρατών μελών και των κοινοτικών προγραμμάτων βοήθειας, να αντιμετωπισθούν οι ανησυχίες που συνδέονται με τα ναρκωτικά στις χώρες παραγωγής καθώς και στις χώρες από τις οποίες διέρχονται οι «νέες» οδοί παράνομης διακίνησης, μέσω έργων που αποσκοπούν στη μείωση της ζήτησης και της προσφοράς ναρκωτικών και με την παρεμπόδιση της εκτροπής χημικών προδρόμων ουσιών. Η βοήθεια πρέπει να συνδέεται με τα σχέδια δράσης για τα ναρκωτικά που συμφωνούνται μεταξύ της ΕΕ και των τρίτων χωρών και περιοχών (βλ. δράσεις 46 και 50) | Υπό εκτέλεση | Επιτροπή ΚΜ | Οι προτεραιότητες της πολιτικής στον τομέα των ναρκωτικών αντικατοπτρίζονται στα χρηματοδοτούμενα έργα Τα χρηματοδοτούμενα έργα αντικατοπτρίζουν την ισορροπία μεταξύ της μείωσης προσφοράς και ζήτησης Δημιουργία συνεργειών μεταξύ κρατών μελών και των κοινοτικών προγραμμάτων χρηματοδότησης |

42. Να εντατικοποιηθεί η περιφερειακή και διαπεριφερειακή συνεργασία για να μειωθεί η ζήτηση και η προσφορά ναρκωτικών στις τρίτες χώρες με την υποστήριξη των κρατών μελών και των κοινοτικών χρηματοδοτικών προγραμμάτων, όπως το μέσο αναπτυξιακής συνεργασίας και τα έγγραφα περιφερειακής στρατηγικής, το μέσο σταθερότητας και το ευρωπαϊκό μέσο γειτονίας | Υπό εκτέλεση | Επιτροπή ΚΜ | Καθορισθείσες και εφαρμοσθείσες νέες πρωτοβουλίες διαπεριφερειακής συνεργασίας Δημιουργία συνεργιών μεταξύ των ΚΜ και των χρηματοδοτικών προγραμμάτων της ΕΕ Αύξηση του αριθμού και του συνολικού προϋπολογισμού των χρηματοδοτηθέντων προγραμμάτων |

43. Να προωθηθούν εναλλακτικά βιοποριστικά μέσα ως προς την καλλιέργεια των ναρκωτικών, με σεβασμό για τα ανθρώπινα δικαιώματα και τη συμμετοχή των τοπικών κοινοτήτων, λαμβανομένων υπόψη των ειδικών συνθηκών και αναγκών τους | Υπό εκτέλεση | Επιτροπή ΚΜ | Αριθ. προγραμμάτων που ευθυγραμμίζονται με την προσέγγιση της ΕΕ όσον αφορά την εναλλακτική ανάπτυξη (9597/06, CORDROGUE 44, της 18.05.2006) |

44. Για να βελτιωθεί ο συντονισμός, να δημιουργηθεί μηχανισμός ελέγχου για τη βοήθεια που χορηγείται στις τρίτες χώρες από την ΕΕ σε σχέση με τα ναρκωτικά | Ετήσια | Συμβούλιο ΚΜ Επιτροπή | Δημιουργία μηχανισμού Επισκόπηση των προγραμμάτων της ΕΕ και των ΚΜ που συνδέονται με τα ναρκωτικά στις τρίτες χώρες |

45. Να εκπονηθεί μελέτη για το πεδίο εφαρμογής και τα αποτελέσματα των προγραμμάτων της ΕΕ που συνδέονται με τα ναρκωτικά στις τρίτες χώρες | 2010 | Επιτροπή | Εκπονηθείσα μελέτη |

46. Να ενημερωθούν και να εφαρμοστούν τα σχέδια δράσης της ΕΕ για τα ναρκωτικά για τις Δημοκρατίες της Κεντρικής Ασίας[9], τη Λατινική Αμερική και την Καραϊβική[10] | Υπό εκτέλεση | ΚΜ Επιτροπή | Προσδιορισθείσες προτεραιότητες Στάδιο εφαρμογής των σχεδίων δράσης |

17. Να ενισχυθεί ο συντονισμός της ΕΕ στο πολυμερές πλαίσιο και να προωθηθεί η ολοκληρωμένη και ισόρροπη προσέγγιση | 47. Να διασφαλιστεί ο καλύτερος συντονισμός και η συνέχεια μεταξύ της οριζόντιας ομάδας για τα ναρκωτικά και των αντιπροσωπειών των κρατών μελών στην Επιτροπή των Ηνωμένων Εθνών για τα Ναρκωτικά, μέσω του διορισμού ενός μόνιμου αξιωματικού συνδέσμου. | 2009 | Συμβούλιο ΚΜ | Διορισθείς αξιωματικός σύνδεσμος Ενίσχυση του συντονισμού μεταξύ των αντιπροσωπειών της Βιέννης και της ΟΟΝ |

48. Να προετοιμαστούν, να συντονιστούν και να εγκριθούν κοινές θέσεις της ΕΕ και κοινά ψηφίσματα στο πλαίσιο της Επιτροπής των Ηνωμένων Εθνών για τα Ναρκωτικά | Υπό εκτέλεση | Προεδρία ΚΜ Επιτροπή | Αριθ. κοινών ψηφισμάτων της ΕΕ Κοινές θέσης της ΕΕ υποστηριζόμενες από άλλες περιοχές |

49. Να παρουσιαστεί μία θέση της ΕΕ στο ανωτέρου επιπέδου τμήμα της 52ης ΕΝ για την αξιολόγηση και την παρακολούθηση του UNGASS '98[11], που να αντικατοπτρίζει τις θεμελιώδεις αρχές της πολιτικής της ΕΕ για τα ναρκωτικά. | 2009 | Συμβούλιο ΚΜ Επιτροπή | Θέση της ΕΕ που αντικατοπτρίζεται στην πολιτική δήλωση των Ηνωμένων Εθνών |

18. Να στηριχθούν οι υποψήφιες χώρες και οι χώρες της διαδικασίας σταθεροποίησης και σύνδεσης | 50. Να παρασχεθεί η αναγκαία τεχνική και άλλη βοήθεια σε αυτές τις χώρες ώστε να εξοικειωθούν με το κοινοτικό κεκτημένο στον τομέα των ναρκωτικών και να τους παρασχεθεί βοήθεια για να εκτελέσουν τις απαιτούμενες ενέργειες, συμπεριλαμβανομένων αυτών που εγκρίθηκαν στο σχέδιο δράσης για τα ναρκωτικά με τις χώρες των Δυτικών Βαλκανίων[12] | Υπό εκτέλεση | ΚΜ Επιτροπή Συμβούλιο EΚΠΝΤ Ευρωπόλ | Χώρες που συμμορφώνονται όλο και περισσότερο με το κοινοτικό κεκτημένο Αριθ. και ποιότητα των ολοκληρωθέντων προγραμμάτων Πρόοδος του διαλόγου ή/και συνεργασία με τους σχετικούς κοινοτικούς οργανισμούς Στάδιο εφαρμογής των σχεδίων δράσης |

19. Να βελτιωθεί η συνεργασία με τις χώρες της Ευρωπαϊκής Πολιτικής Γειτονίας | 51. Να βελτιωθεί ο διάλογος για τα ναρκωτικά με τις χώρες της Ευρωπαϊκής Πολιτικής Γειτονίας σε διμερές ή περιφερειακό πλαίσιο, και ιδίως μέσω των υπό-επιτροπών. | Υπό εκτέλεση | ΚΜ Επιτροπή | Πραγματικά αποτελέσματα που αποκτήθηκαν από το διάλογο |

52. Να ενθαρρύνει η Επιτροπή αυτές τις χώρες να προσφεύγουν στο Ευρωπαϊκό Μέσο Γειτονίας για να εφαρμόσουν τα τμήματα του σχεδίου δράσης της Ευρωπαϊκής Πολιτικής Γειτονίας που αφορούν τα ναρκωτικά | Υπό εκτέλεση | Επιτροπή | Αριθ. προγραμμάτων σχετικών με τα ναρκωτικά που εφαρμόστηκαν στο πλαίσιο του μέσου της ΕΠΓ |

V. ΕΝΗΜΕΡΩΣΗ, ΕΡΕΥΝΑ ΚΑΙ ΑΞΙΟΛΟΓΗΣΗ |

Να βελτιωθεί η κατανόηση όλων των πτυχών του φαινομένου της χρήσης ναρκωτικών για να διευρυνθεί η βάση των γνώσεων που χρησιμεύουν για τις γενικές πολιτικές και να ευαισθητοποιηθούν οι πολίτες σχετικά με τις κοινωνικές επιπτώσεις και τις επιπτώσεις στην υγεία της χρήσης ναρκωτικών και να πραγματοποιηθεί έρευνα. |

Στόχος | Ενέργειες | Χρονοδιάγραμμα | Αρμόδιος φορέας | Δείκτες |

20. Να διευρυνθεί η βάση των γνώσεων στον τομέα των ναρκωτικών με την προώθηση της έρευνας | 53. Το Συμβούλιο και η Επιτροπή καθορίζουν τις μελλοντικές προτεραιότητες της ΕΕ στον τομέα της έρευνας για τα παράνομα ναρκωτικά καθώς και τους μηχανισμούς που είναι αναγκαίοι για την απόκτηση νέων γνώσεων, να αναπτύξουν νέες προσεγγίσεις και τεχνολογίες και να ενισχύουν τη συνεργασία για την έρευνα στην ΕΕ | 2009 | ΚΜ Επιτροπή ΕΚΠΝΤ | Καθορισθείσες προτεραιότητες για την έρευνα Καθορισμός και εφαρμογή μηχανισμών |

21. Να διασφαλιστεί η ανταλλαγή σαφών και σχετικών με την πολιτική στοιχείων στον τομέα των παράνομων ναρκωτικών | 54. Τα κράτη μέλη να συνεχίσουν να παρέχουν τους αναγκαίους πόρους για τα εθνικά κομβικά σημεία (ΕΚΣ) του Reitox[13]. Τα ΕΚΣ να συμβάλουν στο ΕΚΠΝΤ βάσει συμφωνημένων προτύπων | Υπό εκτέλεση | ΚΜ | Ανταλλαγή δεδομένων που απαιτούνται για τους σκοπούς της παρακολούθησης και της αξιολόγησης Η χρηματοδότηση του Reitox και οι άλλοι πόροι ανταποκρίνονται στις απαιτήσεις Τα ΕΚΣ συμβάλλουν βάσει συμφωνηθέντων προτύπων |

22. Να αναπτυχθούν περαιτέρω μέσα για την παρακολούθηση της κατάστασης όσον αφορά τα ναρκωτικά και της αποτελεσματικότητας των τρόπων αντιμετώπισής τους | 55. Να βελτιωθούν περαιτέρω και να εφαρμοστούν οι πέντε βασικοί επιδημιολογικοί δείκτες του ΕΚΠΝΤ και να αναπτυχθούν νέοι δείκτες και μέτρα όσον αφορά τη μείωση της ζήτησης ναρκωτικών | 2012 | ΚΜ EΚΠΝΤ Επιτροπή | Αυξανόμενη ανταπόκριση των κρατών μελών στα κριτήρια εφαρμογής για τους βασικούς δείκτες Βελτίωση των δεικτών που αφορούν τη ζήτηση θεραπείας και την προβληματική χρήση[14] Δείκτες/μέτρα για αποκατάσταση και επανένταξη |

56. Να καταρτιστούν δείκτες για τη συγκέντρωση κατάλληλων δεδομένων από την άποψη της πολιτικής σχετικά με την αγορά των παράνομων ναρκωτικών και την επιβολή του νόμου και να καθοριστεί στρατηγική για τη συγκέντρωσή τους | Υπό εκτέλεση | Επιτροπή EΚΠΝΤ Ευρωπόλ Συμβούλιο ΚΜ | Προσδιορισθέντες δείκτες Καθορισθείσα στρατηγική εφαρμογής |

57. Να καταρτιστούν μέσα ανάλυσης για την καλύτερη αξιολόγηση της αποτελεσματικότητας και του αντικτύπου της πολιτικής στον τομέα των ναρκωτικών | 2010 | Επιτροπή EΚΠΝΤ ΚΜ | Καθορισθέντα αναλυτικά μέσα Ακριβέστερη ανάλυση της κατάστασης όσον αφορά τα ναρκωτικά |

58. Να εκτιμηθεί η αποτελεσματικότητα της απόφασης 2005/387/ΔΕΥ του Συμβουλίου για την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών | 2010 | Επιτροπή Συμβούλιο ΕΚΠΝΤ Ευρωπόλ EMEA | Υποβληθείσα αξιολόγηση και ενδεχόμενη συνέχεια |

59. Να αξιολογήσει η Ευρωπόλ τη διαβίβαση από τα κράτη μέλη δεδομένων και πληροφοριών σχετικών με την εγκληματικότητα. | Ετήσια | ΚΜ Ευρωπόλ | Ποσοτική αξιολόγηση των παρασχεθέντων δεδομένων |

23. Να διασφαλιστεί η συνεχής αξιολόγηση της πολιτικής στον τομέα των ναρκωτικών | 60. Τα κράτη μέλη να αξιολογούν τακτικά στις εθνικές πολιτικές στον τομέα των ναρκωτικών. | Υπό εκτέλεση | ΚΜ | Αριθμός πολιτικών για τα ναρκωτικά που αξιολογήθηκαν |

61. Υποβολή ετήσιας έκθεσης προόδου στο Συμβούλιο και στο Ευρωπαϊκό Κοινοβούλιο για την εφαρμογή του σχεδίου δράσης και καθορισμός προσαρμοσμένων/βελτιωμένων δεικτών και αναφορά των μηχανισμών παρακολούθησης και αξιολόγησης, όπου ενδείκνυται και είναι αναγκαίο. | Υπό εκτέλεση | Επιτροπή ΕΚΠΝΤ Ευρωπόλ ΚΜ | Υποβληθείσα ετήσια έκθεση προόδου Διαθεσιμότητα σχετικών δεικτών |

62. Εκπόνηση εξωτερικής αξιολόγησης για την εφαρμογή και τον αντίκτυπο της στρατηγικής της ΕΕ για τα ναρκωτικά 2005-2012 και του σχεδίου δράσης της ΕΕ για τα ναρκωτικά 2009-2012, την οποία ακολουθεί περίοδος προβληματισμού πριν δοθεί η απαιτούμενη συνέχεια | 2012 | Επιτροπή Συμβούλιο ΚΜ | Αποτίμηση της επίτευξης των στόχων των μεμονωμένων ενεργειών Ο αντίκτυπος στη συνολική κατάσταση όσον αφορά τα ναρκωτικά είναι γνωστός |

[1] CORDROGUE 77, 22.11.2004.

[2] ΕΕ C 168, της 8.7.2005.

[3] Έγγραφο εργασίας των υπηρεσιών της Επιτροπής που προσαρτάται στο παράρτημα 1.

[4] Ετήσια έκθεση του ΕΚΠΝΤ του 2007.

[5] Αυτές οι ομάδες εργασίας του Συμβουλίου είναι ομάδες εργασίας για την τελωνειακή συνεργασία και τη νομική συνεργασία, η πολυτομεακή ομάδα για το οργανωμένο έγκλημα, η ομάδα εργασίας για τη δημόσια υγεία, οι ομάδες εργασίας εξωτερικών υποθέσεων και η ομάδα εργασίας για τα οικονομικά θέματα.

[6] Η ενέργεια αυτή βασίζεται στη σύσταση 2003/488/EΚ του Συμβουλίου για την πρόληψη και τη μείωση των ζημιών που προκαλούνται στην υγεία λόγω εξάρτησης από τα ναρκωτικά).

[7] Συνολικός Επιχειρησιακός Στρατηγικός Σχεδιασμός της Αστυνομίας.

[8] Ευρωπαϊκή Αστυνομική Ακαδημία - απόφαση 2005/681/ΔΕΥ του Συμβουλίου.

[9] 12353/02· CORDROGUE 78· 25.9.2002.

[10] 7163/1/99· CORDROGUE 19· 15.4.1999· Δήλωση του Port of Spain, 23.5.2007.

[11] Πολιτική Δήλωση (ψήφισμα S-20/2, παράρτημα) της εικοστής ειδικής συνόδου της ολομέλειας των Ηνωμένων Εθνών.

[12] 5062/2/03, CORDROGUE 3· της 3.6.2003.

[13] Ευρωπαϊκό Δίκτυο Πληροφόρησης για τα ναρκωτικά και τις μορφές τοξικομανίας

[14] Ο δείκτης της ΕΚΠΝΤ πρέπει να ευθυγραμμίζεται με τα διεθνή πρότυπα για την προβληματική χρήση ναρκωτικών (DSM-V/ ICD-10).